Մինու Մոհրազ

Մինու Մոհրազ (, ), իրանցի բժիշկ, հետազոտող և ՄԻԱՎ/ՁԻԱՀի մասնագետ։ Թեհրանի բժշկական գիտությունների համալսարանի Վարակիչ հիվանդությունների պրոֆեսոր և ՄԻԱՎ/ՁԻԱՀ-ի իրանական կենտրոնի ղեկավարը։

Կենսագրություն 
Մոհրազը ծնվել է 1946 թվականի հունվարի 19-ին Իրանի Թեհրան քաղաքում։ 1970 թվականին ավարտել է Թեհրանի բժշկական դպրոցի հանրային առողջապահության ոլորտում ուսումը և 1973 թվականին մասնագիտացել է վարակիչ հիվանդությունների բնագավառում։ Նույն թվականին դարձել է Թեհրանի բժշկական գիտությունների համալսարանի վարակիչ հիվանդությունների պրոֆեսոր։ 

Մահրազը Իրանում ՄԻԱՎ/ՁԻԱՀ-ի համայնքի անունից բուռն քարոզչություն է իրականացնում, լոբբինգ է անում քաղաքական գործիչներին և հոգևորականներին՝ հիվանդության վերաբերյալ իրազեկման արշավներին աջակցելու համար։ 2001 թվականին Մոհրազին հրավիրել են հարցազրույցի Իրանի Իսլամական Հանրապետության Ձայնում՝ սեռական վարքի և ՄԻԱՎ/ՁԻԱՀ-ի վերաբերյալ տեղեկացվածություն տարածելու համար։ Սակայն նրա նախապայմանն այն էր, որ նրա ելույթը չպետք է գրաքննության ենթարկվի։ Իր ելույթի ժամանակ Մոհրազը ուղիղ եթերում օգտագործել է «պահպանակ» բառը, չնայած այն հանգամանքին, որ այդ բառն արգելված է ԶԼՄ-ներում։ 

2007 թվականին Մոհրազը համարվել է ՄԻԱՎ/ՁԻԱՀ-ի ոլորտում Իրանի գլխավոր բժշկական փորձագետը։

Իրանում COVID-19 համավարակի ընթացքում Մինուն նշանակվել է կորոնավիրուսների դեմ պայքարի հանձնաժողովի անդամ։ Մարտի 14-ին իրանական ԶԼՄ-ները հայտնում էին, որ Մոհրազը վարակվել է SARS-CoV-2ով։

Հետազոտություն 
Մինու Մոհրազը պարզել է, որ իրանական բանտերում շատ հաճախ տղամարդ կալանավորները սեքսով են զբաղվում այլ տղամարդ կալանավորների հետ, ինչը զգալիորեն մեծացնում է ՄԻԱՎ-ի փոխանցման վտանգը։ Մոհրազի ղեկավարությամբ Իրանի ՄԻԱՎ/ՁԻԱՀ-ի հետազոտական կենտրոնը մշակել է իմունոմոդուլացնող դեղամիջոց (IMOD), որը բաղկացած է յոթ իրանական դեղաբույսերից, ՄԻԱՎ-ով վարակված հիվանդների մոտ որպես օժանդակ դեղամիջոց օգտագործելու համար։

Ծանոթագրություններ 

Իրանցի բժշկուհիներ